作者：无名氏
词牌/韵律：奉礼歌

paragraphs: 皇天眷命集珍符。
上圣膺期起天衢。
环紫极鸿枢。
此时朝野欢娱。
乐于于。
似住华胥。
和气至，嘉生遂，豆实正芬敷。
礼与诚俱。
风飘洒，灵来下，喜怡愉。
斗随车转，月上坛觞。
奉禋初。
至诚孚。
如山岳、福委祥储。
车旋轨、云间双阙峙，百尺朱绳到地，两行雉扇排虚。
仙鹤衔书。
珍袍上笏相趋。
共欢呼。
号令崇朝，遍满寰区。
阳动春嘘。
躬盛事，受多祉，千万祀，天长久皇图。